L'Associació Grup Espiga prepara ja la 5a edició de la Carrera Solidària “Con Otra Mirada”
24 d’octubre 2017

Com ja és costum a Sagunt, el Grup Espiga prepara la Carrera Solidària “Con Otra Mirada”, que enguany celebra la seua 5a edició. L'organització és a càrrec de l'Associació Grup Espiga amb la col·laboració de l'Ajuntament de Sagunt i l'empresa de cronometratge 42ypico Cronos. L'esdeveniment tindrà lloc el dissabte 4 de novembre a les 17.00 hores en la plaça Cronista Chabret de Sagunt. Enguany, la carrera compta amb les modalitats de 5K no competitiva, i una 10K competitiva.

Des de fa 5 anys, la carrera “Con Otra Mirada” és un dels esdeveniments estrella del Grup Espiga i, en esta edició, l'associació té com a objectiu seguir oferint un esdeveniment ben organitzat i impulsar l'esport com a moviment solidari. Per a aconseguir-ho, l'associació compta amb col·laboració voluntària per mitjà de Càritas, Serveis Socials de l'Ajuntament i l’associació Casa Nueva. El principal objectiu d'este esdeveniment és la recaptació per a finalitats solidàries, i és que enguany es tornarà a donar el 25% de la recaptació a l'Associació Espanyola Contra el Càncer.

![](/media/g45frv5x/55-cartel.jpg) 

Gràcies a la gran participació i acolliment en anteriors edicions l'esdeveniment ha guanyat força, i el Grup Espiga s'ha esforçat per conservar els seus participants i intentar atraure nous corredors. Com és habitual, l'esdeveniment compta amb un gran nombre de voluntaris, 100 enguany, a més de la col·laboració de la Policia Local i Protecció Civil per a organitzar el dispositiu de seguretat. A més a més, amb la finalitat d'oferir un bon tracte als corredors, s'establiran tres punts d'avituallament en carrera, i alimentació i begudes en la línia de meta. Finalment, es lliurarà una bossa amb obsequis per als corredors i sorteigs durant el lliurament de premis. A aquells que no vulguen participar en la carrera se'ls oferirà un dorsal “0” i una samarreta, la qual també serà lliurada als corredors.  

  

![](/media/s1cdnodi/55-grafica-participacion.jpg)  

El fet que es tracte d'una carrera amb dues modalitats, 5K i 10K, remarca el caràcter obert de l'esdeveniment, i és que es tracta d'un recorregut per a tot tipus de corredors. Amb eixida a la plaça Cronista Chabret, la carrera passarà pel casc antic, la zona nord del Palància i el vessant sud del Castell. A més, l'esdeveniment comptarà amb el suport de comerços locals i entitats com Iberiana, Saggas, Mercat de Sagunt, Ferrodisa, Churruca, AMPA Colegio San Vicente Ferrer, Sagunto Distribuciones, Serveis Sanitaris Morvedre, la Caixa, Fartons Polo, Bodegas Vegamar, Autoritat Portuària de València, Citroen, Coca-Cola, Consum i Arroz Dacsa.

La inscripció a la carrera es pot realitzar en la parada nº 30 del Mercat de Sagunt o mitjançant la web de l'esdeveniment: [www.carrerasolidariaconotramirada.blogspot.com](http://www.carrerasolidariaconotramirada.blogspot.com/). El termini d'inscripció finalitza el 31 d'octubre.

![](/media/1nccbnbo/55-recorrido.jpg) 

 

**Carrera per diverses causes solidàries**

El caràcter de la carrera “Con Otra Mirada” és el de donar una oportunitat a la ciutadania de participar en una obra solidària, i és per açò que l'organització no se centra en només una causa solidària. Des de fa anys, el Grup Espiga destina els ingressos d'esdeveniments com este a iniciatives com a “Joguets Solidaris” i “Suport Escolar”.

El primer d'estos projectes té com a objectiu fer arribar, en Nadal, joguets a uns 300 xiquets pertanyents a famílies en risc d'exclusió social. El segon d'estos projectes consisteix a ajudar, en matèria escolar, a més de 40 xiquets en la mateixa situació durant dos dies a la setmana. A més a més, el Grup Espiga col·labora estretament en la integració d'immigrants africans amb “La Casa Nueva”.

![](/media/lpgcnm3c/55-img_5408.jpg)  
  

*   [](http://www.facebook.com/sharer.php?u=https://aytosagunto.es/va/actualitat/l-associacio-grup-espiga-prepara-ja-la-5a-edicio-de-la-carrera-solidaria-con-otra-mirada/ "Facebook")
*   [](http://twitter.com/share?url=https://aytosagunto.es/va/actualitat/l-associacio-grup-espiga-prepara-ja-la-5a-edicio-de-la-carrera-solidaria-con-otra-mirada/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-associacio-grup-espiga-prepara-ja-la-5a-edicio-de-la-carrera-solidaria-con-otra-mirada/ "Linked In")
*   [](mailto:?body=https://aytosagunto.es/va/actualitat/l-associacio-grup-espiga-prepara-ja-la-5a-edicio-de-la-carrera-solidaria-con-otra-mirada/)